Buurtwag help misdaad bestry in Kimberley | Netwerk24
Deur Charné Kemp 14 September 2018 05:35
Dit is danksy die werk van Wanya Tsotsi, 'n buurtwag in Galeshewe in Kimberley, dat die misdaadsyfers in dié gebied gedaal het, sê Pantsi Obusitse, een van die stigters van die buurtwag.
Bheki Cele, minister van polisie, het Dinsdag gesê Suid-Afrika is "amper soos 'n oorlogsone" toe hy die misdaadstatistieke bekend gemaak het. Daar word daagliks 57 moorde in die land gepleeg.
In Kimberley, die Noord-Kaapse hoofstad wat twee groot polisiekantore het, het misdaadsyfers egter by albei kantore gedaal. Die Kimberley-polisiekantoor is 30ste op 'n ranglys van polisiekantore in die land wat misdaadsyfers betref.
Pantsi Obusitse by 'n vorige geleentheid toe Wanya Tsotsi messe en skerp voorwerpe aan die polisie oorhandig het. Foto: Emile Hendricks
Obusitse sê die Noord-Kaapse misdaadsyfer het met 3,8% afgeneem, "en ons het gewis 'n rol daarin gespeel.
"Sedert ons stigting in Maart 2015, het ons al meer as 15 000 messe en skerp voorwerpe by mense in Galeshewe en Kimberley afgeneem en by die polisie ingegee," sê Obusitse.
"Natuurlik het ons sukses 'n positiewe bydrae tot die daling in misdaad gemaak. Tog is die misdaadsyfer steeds te hoog. Ons kan nie gerus wees nie.
"Misdadigers voel vere vir misdaadstatistieke."
Wanya Tsotsi het 'n bittersoet verhouding met die polisie.
"Die polisie meen dit is onwettig van ons om mense op straat deur te soek en skerp voorwerpe by hulle af te neem.
"Ons benadering is dat dit gevaarlike wapens is; dit kan iemand se dood veroorsaak. Waarom loop hulle met wapens rond?"
Wanya Tsotsi se werk word bemoeilik omdat die polisie sy lede soms in hegtenis neem en van aanranding aankla.
"Die slegte nuus is dat misdaad van nou tot met die Kerstyd gaan toeneem. Omdat ons onlangs geëis het dat Mangaliso Matika, Kimberley se burgemeester, moet bedank, laat die taxi-operateurs ons nie meer toe om die taxistaanplek en sakekern te patrolleer het. Dit skep 'n teelaarde vir misdaad."